I borgmesterkapløbet er der nogle kandidater, der er lidt bedre stillet end andre. Borgmestereffekten har nemlig en helt særlig indflydelse på kommunalvalgets resultat. Man er nemlig rigtig godt stillet, hvis man allerede har siddet en eller flere perioder som borgmester. - De har måske været rigtig gode til at undgå, at der er kommet dramatik internt i byrådet, blandt andet i forbindelse med at man har forhandlet det kommende budget, siger valgforsker Johannes Andersen. Ifølge ham er vælgerne mere tilbøjelige til at vælge en borgmesterkandidat de allerede har set i arbejdet tidligere. - Jeg vil gætte på, at de fleste borgmestre, som har gjort et solidt stykke arbejde inden for enten skoleområdet, eller som det ser ud den næste periode ældreområdet, de får rigtig mange stemmer alene i kraft af, at de har været gode til deres job og har været gode til at få kommunen til at fungere, siger valgforskeren fra Aalborg Universitet. Borgmestereffekten handler altså om den måde borgmesteren kan udnytte, at de tidligere har vist vælgerne, at de kan holde deres løfter. - Og det vil sige, at uanset hvilken partifarve de normalt har, når det drejer sig om folketingsvalg, så har de ikke noget imod at stemme på borgmesteren, siger Johannes Andersen. - Og det er der rigtig mange af de borgmestre, der har siddet i flere år, som kan nyde godt af den her gang, slutter han.

Referat:
Borgmestereffekten spås til at have en stor indflydelse på det kommende kommunalvalg.